A partir de l'octubre, s'habilitaran dos aparcaments amb capacitat per a 181 vehicles, on els treballadors i habitants del poble podran aparcar gratuïtament

Siurana cobrarà 3 euros al dia per aparcar per frenar l'allau de visitants

Siurana de Prades, municipi de Cornudella de Montsant (ACN)

Siurana de Prades, al Priorat, cobrarà tres euros al dia per aparcar a partir de l'octubre. Per frenar el descontrol de vehicles i l'allau de visitants, que cada cap de setmana col·lapsen aquest petit poble de Cornudella de Montsant, s'han habilitat dos aparcaments amb capacitat per a 181 vehicles. Els treballadors i habitants de Siurana hi podran aparcar gratuïtament.

La massificació ha arribat a suposar un problema real perquè la població queda totalment col·lapsada des de primera hora del matí. Molts visitants aparquen els cotxes a la carretera, fet que dificultava el pas d'ambulàncies i bombers en cas d'emergència.

Segons ha explicat l'alcalde de Cornudella, Salvador Salvadó, en una entrevista a l'ACN, en un cap de setmana normal rebien unes 300 persones i en dies festius, fins a 700.

Amb els nous aparcaments es calcula que es limitarà el nombre de visitants a unes 500 persones al dia. Més endavant, el projecte preveu habilitar un espai per a tres o quatre autocars, i un altre per a caravanes.

L'alcalde també ha dit que la iniciativa era molt necessària i que s'estan estudiant mesures per regular el pas de vehicles fins a Siurana quan els aparcaments estiguin plens, sense tallar la carretera. Una opció que contemplen és col·locar cartells indicatius que adverteixin els conductors que no hi ha lloc.

Els treballs s'acabaran en unes setmanes quan s'enllesteixi la instal·lació de l'enllumenat. De fet, les actuacions s'haurien d'haver acabat molt abans, però una esllavissada a la carretera C-242 les ha endarrerit, segons Salvadó.

